รายการเดินหน้าประเทศไทย : มติคณะรัฐมนตรีฉบับประชาชน วันอังคารที่ 10 ตุลาคม 2560
คณะรัฐมนตรีมีมติขยายเวลาการไว้ทุกข์และการลดธงครึ่งเสา ในช่วงงานพระบรมศพพระบาทสมเด็จพระปรมินทรมหาภูมิพลอดุลยเดช บรมนาถบพิตร ดังนี้

1.ขยายเวลาการไว้ทุกข์ของข้าราชการ พนักงานรัฐวิสาหกิจและเจ้าหน้าที่ของรัฐ จากเดิมขยายจากวันศุกร์ที่ 13 ตุลาคม 2560 ไปจนถึงวันที่ 27 ตุลาคม 2560 อันเป็นวันเก็บพระบรมอัฐิ รวมเวลา 15 วัน เป็นขยายไปจนถึงวันอาทิตย์ที่ 29 ตุลาคม 2560 รวม 17 วัน

2.ให้สถานที่ราชการ รัฐวิสาหกิจ หน่วยงานของรัฐ สถานศึกษาและสถานที่ทำการของรัฐ ทั้งในและต่างประเทศลดธงครึ่งเสา จากเดิมตั้งแต่วันศุกร์ที่ 13 ตุลาคม 2560 ถึงวันศุกร์ที่ 27 ตุลาคม 2560 รวมเวลา 15 วัน เป็นจนถึงวันอาทิตย์ที่ 29 ตุลาคม 2560 รวม 17 วัน

3.ให้ข้าราชการและเจ้าหน้าที่ของรัฐ จากเดิมออกทุกข์ตั้งแต่วันเสาร์ที่ 28 ตุลาคม 2560 เป็นต้นไป เป็นออกทุกข์ตั้งแต่วันจันทร์ที่ 30 ตุลาคม 2560 เป็นต้นไป

4.ให้เริ่มเก็บผ้าระบาย ป้ายส่งเสด็จสู่สวรรคาลัย ตามสถานที่ต่างๆ จากเดิม ตั้งแต่คืนวันศุกร์ที่ 27 ตุลาคม 2560 เป็นตั้งแต่คืนวันอาทิตย์ที่ 29 ตุลาคม 2560

คณะรัฐมนตรียกเว้นค่าผ่านทาง ระหว่างวันที่ 24-27 ตุลาคม 2560 ทางหลวงพิเศษหมายเลย 7 กรุงเทพ-พัทยาและทางหลวงพิเศษหมายเลข 9 บางปะอิน-บางพลี 

คณะรัฐมนตรีพิจารณาดำเนินการก่อสร้างประตูระบายน้ำศรีสองรัก อันเนื่องมาจากพระราชดำริ อ.เชียงคาน จ.เลย โดยมีแผนดำเนินโครงการ 6 ปี (ปีงบประมาณ 61 – 66) วงเงินรวม 5,000 ล้านบาท เพื่อเป็นแหล่งน้ำต้นทุนสนับสนุนพื้นที่เกษตรกรรมและการอุปโภคบริโภค บรรเทาอุทกภัยในฤดูน้ำหลาก

อนุมัติหลักการร่าง พ.ร.ฎ.เพื่อยกเว้นภาษีเงินได้นิติบุคคล ให้แก่บริษัท หรือห้างหุ้นส่วนนิติบุคคล สำหรับเงินได้ ที่ได้รับเป็นเงินสนับสนุนจากกองทุนเพิ่มขีดความสามารถในการแข่งขันของประเทศ สำหรับ 10 อุตสาหกรรมเป้าหมาย โดยให้เริ่มกับเงินได้ที่ได้รับตั้งแต่วันที่ 14 ก.พ. 2560 เป็นต้นไป


คณะรัฐมนตรีพิจารณาข้อเสนอการพัฒนาระบบอำนวยความสะดวกในการประกอบธุรกิจแบบครบวงจร หรือ Doing Business Portal เพื่อให้การติดต่อภาครัฐเบ็ดเสร็จครบวงจร ณ จุดเดียวแบบออนไลน์ โดยประชาชนและผู้ประกอบการ ไม่จำเป็นต้องมาติดต่อหน่วยราชการด้วยตนเอง เพียงส่งข้อมูลผ่านระบบออนไลน์ที่สามารถแบ่งปันข้อมูลระหว่างหน่วยงานราชการอย่างมีมาตรฐานร่วมกัน และยังสามารถติดตามผลงานพิจารณาผ่านระบบออนไลน์ได้ตลอด 24 ชั่วโมง